На основу члана 453. Закона о облигационим односима („Службени лист СФРЈ“, бр. 29/78, 39/85, 45/89 - Одлука УСЈ, 57/89, „Службени лист СРЈ“, бр. 31/93 и „Службени гласник РС“, бр. 18/2020) и члана 37. став 1. тачка 7. Статута Града Ниша („Службени лист Града Ниша“, број 88/2008, 143/2016 и 18/2019),

 Скупштина Града Ниша, на седници од \_\_\_\_\_\_\_\_ 2023. године, донела је

**О Д Л У К У**

**о преузимању испуњења обавезе ЈКП Дирекција за јавни превоз Града Ниша Ниш по пресуди Привредног суда у Нишу, број 3П 548/2020 од 18.11.2021. године**

**Члан 1.**

Овом Одлуком Град Ниш, као оснивач, преузима испуњење обавезе ЈКП Дирекција за јавни превоз Града Ниша Ниш, по правноснажној пресуди Привредног суда у Нишу, број 3П 548/2020 од 18.11.2021. године.

 **Члан 2.**

Град Ниш преузима испуњење обавезе ЈКП Дирекција за јавни превоз Града Ниша Ниш настале по правноснажној пресуди Привредног суда у Нишу, број 3П 548/2020 од 18.11.2021. године, по основу главног дуга, у износу од 90.600.232,49 динара, са припадајућом законском затезном каматом на поједине износе почев од дана доспећа до коначне исплате.

 Град Ниш преузима испуњење обавезе ЈКП Дирекција за јавни превоз Града Ниша Ниш из става 1. овог члана, осим свих судских и осталих трошкова насталих у вези са вођењем судског поступка.

 **Члан 3.**

 Начин регулисања преузетог испуњења обавезе из члана 2.став 1. ове одлуке дефинисаће се уговором између Града Ниша и ЈКП Дирекција за јавни превоз Града Ниша Ниш, који ће се закључити након ступања на снагу ове одлуке.

 **Члан 4.**

 Средства за реализацију преузетог испуњењаобавезе ЈКП Дирекција за јавни превоз Града Ниша Ниш, из члана 2. став 1. ове одлуке обезбедиће се у буџету Града Ниша.

 **Члан 5.**

Ова одлука ступа на снагу наредног дана од дана објављивања у „Службеном листу Града Ниша“.

 Број: \_\_\_\_\_\_\_\_\_\_\_\_\_\_

 У Нишу, \_\_\_\_\_\_\_\_\_\_\_\_\_ године

**СКУПШТИНА ГРАДА НИША**

 Председник

 др Бобан Џунић

О б р а з л о ж е њ е

 Правни основ за доношење Одлуке о преузимању испуњења обавезе ЈКП Дирекција за јавни превоз Града Ниша Ниш, по пресуди Привредног суда у Нишу, број 3П 548/2020 од 18.11.2021. године је члан 453. Закона о облигационим односима („Службени лист СФРЈ“, бр. 29/78, 39/85, 45/89 - Одлука УСЈ, 57/89, „Службени лист СРЈ“, бр. 31/93 и “Службени гласник РС“, бр. 18/2020) , којим је прописано да се преузимање испуњења врши уговором између дужника и неког трећег којим се овај обавезује према дужнику да испуни његову обавезу према његовом повериоцу, и исти одговара дужнику ако благовремено не испуни обавезу повериоцу, те овај затражи испуњење од дужника, али он не преузима дуг, нити приступа дугу и поверилац нема никакво право према њему.

 Такође, чланом 37. став 1 тачка 7. Статута Града Ниша Ниша („Службени лист Града Ниша“, број 88/2008, 143/2016 и 18/2019), прописано је да Скупштина Града, у складу са законом доноси прописе и друге опште акте.

 Град Ниш је основао ЈКП Дирекција за јавни превоз Града Ниша Ниш за обављање комуналне делатности градског и приградског превоза путника на територији Града Ниша, која се од 2015. године обавља кроз јавно приватно партнерство.

 У судском поступку који је вођен по тужби тужиоца Предузећа за трговину на велико и мало „Ђурдић“ д.о.о Београд против туженог ЈКП Дирекција за јавни превоз Града Ниша Ниш донета је правноснажна пресуда Привредног суда у Нишу којом је ово јавно предузеће обавезано да наведеном превознику исплати преостали део дуга за извршене услуге превоза путника у периоду од јануара до децембра 2018. године, односно до раскида уговора о јавно-приватном партнерству, у износу од 90.600.232,49 динара по основу главног дуга са припадајућом законском затезном каматом на поједине износе почев од дана доспећа сваког рачуна до коначне исплате.

 Неопходност доношења ове одлуке произилази из обавезе Града да у складу са Законом о комуналним делатностима („Службени гласник РС“, бр. 88/2011, 104/2016 и 95/2018) омогући несметано обављање комуналних делатности, те заштиту јавног интереса, у циљу обезбеђења континуитета у обављању комуналне делатности градског и приградског превоза путника на територији Града Ниша.

 Доношењем ове одлуке омогућава се да Град Ниш преузме испуњење обавезе ЈКП Дирекција за јавни превоз Града Ниша Ниш, настале по правноснажној пресуди Привредног суда у Нишу, број 3П 548/2020 од 18.11.2021. године, чиме се спречава њена принудна наплата, која би произвела веће трошкове, а са друге стране се омогућава да ЈКП Дирекција за јавни превоз Града Ниша Ниш несметано послује и функционише у смислу обављања делатности у складу са оснивачким актом.

 Имајући у виду могућност покретања поступка принудне наплате, а самим тим и повећања трошкова, неопходно је да ова одлука ступи на снагу наредног дана од дана објављивања у „Службеном листу Града Ниша“, а у складу са одредбама члана 196. Устава Републике Србије („Службени гласник Републике Србије“, број 83/2006 и 98/2006) којима је регулисано да закони и други општи акти ступају на снагу најраније осмог дана од дана објављивања и могу да ступе на снагу раније само ако за то постоје нарочито оправдани разлози, утврђени приликом њиховог доношења.

ГРАДСКА УПРАВА ЗА КОМУНАЛНЕ ДЕЛАТНОСТИ

 И ИНСПЕКЦИЈСКЕ ПОСЛОВЕ

 В.Д. НАЧЕЛНИКА

 Миљан Анђелковић